7 vermeende rowers in Limpopo vasgetrek | Netwerk24
Deur Marietie Louw-Carstens 15 Oktober 2019 15:17
Brig. Motlafela Mojapelo, polisiewoordvoerder in Limpopo, sê die mans is in hegtenis geneem kort nadat hulle glo by ’n rooftog by ’n winkel in Mecklenburg buite Burgersfort betrokke was.
Die sewe vermeende rowers wat in Limpopo in hegtenis geneem is.Foto: SAPD
Polisielede wat vroeg Maandagoggend op die R37-pad buite Burgersfort op patrollie was, het ’n Toyota Quantum wat verdag voorgekom het, probeer voorkeer. Die bestuurder het egter weggejaag.
Mojapelo sê die polisie het hulle agternagesit en die minibus by die Mashamothane Moshate Cross in Mecklenburg van die pad af gedwing.
Sewe mans is in hegtenis geneem. ’n Makker het by die bosse ingehardloop en word deur die polisie gesoek.
Die polisie het op ’n 9 mm-pistool, vier selfone en die Toyota Quantum-bussie beslag gelê. Daar is ook op ’n kragopwekker, wat in die minibus was, beslag gelê. Die kragopwekker is vermoedelik gesteel.
Mojapelo sê die vermeende rowers kan moontlik met ander ernstige misdrywe in die Burgersfort-omgewing verbind word.
Lt.genl. Nneke Ledwaba, polisiehoof, het die polisie se optrede geloof en sê dit is deel van die voortdurende pogings om misdaad in Limpopo hok te slaan.
Die sewe mans sal eersdaags in die landdroshof op Praktiseer op aanklagte van die besit van gesteelde goedere en die besit van ’n onwettige vuurwapen verskyn.
Enigiemand met inligting wat tot meer inhegtenisnemings kan lei, kan kol. Mahlathini Ngele by 082 573 3645 bel.
Meer oor: Burgersfort | Limpopo | Mecklenburg | Misdaad | Vermeende Rowers | Inhegtenisname
2de roofpoging by Kaapse juwelierswinkel misluk